b'\n_START_ARTICLE_\nCatherine Willoughby\n_START_PARAGRAPH_\nCatherine Willoughby (22. maaliskuuta 1519/1520 - 19. syyskuuta 1580) oli englantilainen aatelisnainen, joka eli Henrik VIII:n, Edvard VI:n ja my\xc3\xb6hemmin kuningatar Elisabet I:n hoveissa. H\xc3\xa4n oli Charles Brandonin nelj\xc3\xa4s vaimo. Vuonna 1545 Brandonin kuoleman j\xc3\xa4lkeen liikkui huhuja, joiden mukaan kuningas Henrik VIII aikoisi erota kuudennesta vaimostaan Katariina Parrista menn\xc3\xa4kseen naimisiin Catherinen kanssa. Catherine oli Katariina Parrin l\xc3\xa4heinen yst\xc3\xa4v\xc3\xa4._NEWLINE_Catherine oli protestanttisen kirkon suorasukainen kannattaja, ja v\xc3\xa4ltt\xc3\xa4\xc3\xa4kseen vainoja h\xc3\xa4n vietti Maria I:n valtakauden Weseliss\xc3\xa4 ja my\xc3\xb6hemmin Puolassa.\n_START_SECTION_\nLapsuus\n_START_PARAGRAPH_\nCatherine syntyi luultavasti hovissa ja h\xc3\xa4nen \xc3\xa4itins\xc3\xa4 Maria de Dalinas oli kuningatar Katariina Aragonialaisen hovinainen ja l\xc3\xa4heinen yst\xc3\xa4v\xc3\xa4. H\xc3\xa4nen is\xc3\xa4ns\xc3\xa4 oli Willoughdy de Eresbyn paroni William Willoughby, joka oli Henrik VIII:n hovimies. Catherinen syntyi 22. maaliskuuta, ja h\xc3\xa4net kastettiin 26. marraskuuta. On selv\xc3\xa4\xc3\xa4, ett\xc3\xa4 Catherine nimettiin kuningattaren mukaan, mutta h\xc3\xa4nen \xc3\xa4itins\xc3\xa4 suhde katoliseen kuningattareen ei est\xc3\xa4nyt Catherinea tulemasta yhdeksi Englannin johtavista protestanteista.\n_START_SECTION_\nLuonne ja usko\n_START_PARAGRAPH_\nCatherinella oli nokkela ja ter\xc3\xa4v\xc3\xa4 kieli, ja h\xc3\xa4nell\xc3\xa4 oli kiihke\xc3\xa4 halu oppia. Henrik VIII:n viimeisin\xc3\xa4 hallitusvuosina Suffolkin herttuattaresta tuli vannoutunut protestantti. H\xc3\xa4n oli hyvin l\xc3\xa4heinen Henrikin viimeisen kuningattaren, Katariina Parrin kanssa, erityisesti herttuan kuoltua vuonna 1545. Catherinella oli vahva vaikutus kuningattaren uskomuksiin. Kun kuningattaren protestanttisuudesta tuli vuonna 1546 kiistelty aihe, kuningas m\xc3\xa4\xc3\xa4r\xc3\xa4si kuningattaren pid\xc3\xa4tett\xc3\xa4v\xc3\xa4ksi, tosin t\xc3\xa4m\xc3\xa4 sai h\xc3\xa4net houkuteltua kumoamaan m\xc3\xa4\xc3\xa4r\xc3\xa4yksen. Suffolkin herttuatar my\xc3\xb6s nimesi er\xc3\xa4iss\xc3\xa4 juhlissa piispa Gardinerin v\xc3\xa4hiten rakastamiensa ihmisten joukkoon.\n_START_SECTION_\nAvioliitto\n_START_PARAGRAPH_\nCatherinen is\xc3\xa4 kuoli vuonna 1526, ja Catherine oli vanhempiensa ainoa elossa selvinnyt lapsi. H\xc3\xa4n peri paronin, ja seitsem\xc3\xa4n vuoden ik\xc3\xa4isen\xc3\xa4 h\xc3\xa4nen tulonsa olivat 15 000 dukaattia vuodessa. Catherinen huoltaja oli is\xc3\xa4n j\xc3\xa4lkeen kuningas, ja kuningas myi huoltajuuden langolleen Charles Brandonille, Suffolkin herttualle. Perint\xc3\xb6\xc3\xa4 seurasi riita, jossa Catherinen set\xc3\xa4 vaati, ett\xc3\xa4 omaisuuden ja arvonimen tulisi periyty\xc3\xa4 h\xc3\xa4nelle naispuolisen perillisen sijaan. Kiistan j\xc3\xa4lkeen Catherine naitettiin Suffolkin herttuan pojalle, Lincolnin jaarlille. Brandon itse oli naimisissa Henrik VII:n tytt\xc3\xa4ren Mary Tudorin kanssa, joka oli Ranskan leskikuningatar. Kun Mary kuitenkin kuoli, Brandon p\xc3\xa4\xc3\xa4tti itse naida Catherinen poikansa sijaan syyskuussa 1533. Lincolnin jaarli kuoli seuraavana vuonna._NEWLINE_Suffolkin herttua ja h\xc3\xa4nen uusi herttuattarensa saivat kaksi poikaa, Henryn ja Charlesin. Avioliitto toi Catherinelle merkitt\xc3\xa4v\xc3\xa4\xc3\xa4 etua kuninkaallisessa perheess\xc3\xa4, mik\xc3\xa4li kuningas tekisi sisarensa Maryn lapsista perillisi\xc3\xa4\xc3\xa4n omien lapsiensa j\xc3\xa4lkeen. Suffolkin herttua ja herttuatar tervehtiv\xc3\xa4t Anna Klevel\xc3\xa4ist\xc3\xa4 virallisesti, kun t\xc3\xa4m\xc3\xa4 saapui Englantiin vuonna 1539 naidakseen kuninkaan.\n_START_SECTION_\nHenrik VIII:n kuoleman j\xc3\xa4lkeen\n_START_PARAGRAPH_\nKatariina Parrin kuoltua synnytykseen Suffolkin herttuatar otti t\xc3\xa4m\xc3\xa4n tytt\xc3\xa4ren, Mary Seymourin, huostaansa. Herttuattaren kirjeet yst\xc3\xa4v\xc3\xa4lleen William Cecilille, joissa pyydet\xc3\xa4\xc3\xa4n tukea kuningattaren alaik\xc3\xa4iselle tytt\xc3\xa4relle, ovat viimeiset dokumentit lapsesta. Vuosia my\xc3\xb6hemmin herttuattaresta tuli my\xc3\xb6s lapsenlapsipuolensa Lady Mary Greyn huoltaja, kun j\xc3\xa4lkimm\xc3\xa4inen meni naimisiin ilman kruunun suostumusta._NEWLINE_Vuonna 1551 herttuattaren molemmat pojat olivat opiskelijoita Cambridgess\xc3\xa4, mutta he kuolivat vain parin tunnin erotuksella toisistaan. Toipuakseen ep\xc3\xa4onnesta ja useista uskonsa testeist\xc3\xa4 Catherine rakensi uuden el\xc3\xa4m\xc3\xa4n. H\xc3\xa4n meni naimisiin talouteensa kuuluvan Richard Bertien kanssa, jonka kanssa h\xc3\xa4n jakoi rakkauden ja saman uskonnollisen vakaumuksen. T\xc3\xa4st\xc3\xa4 huolimatta h\xc3\xa4net tunnettiin yh\xc3\xa4 parhaiten Suffolkin herttuattarena, ja h\xc3\xa4nen yrityksens\xc3\xa4 saada aviomiehelleen lordi Willoughby de Eredbyn arvonimi, olivat hy\xc3\xb6dytt\xc3\xb6mi\xc3\xa4._NEWLINE_Maria I:n valtakaudella vuonna 1555 Bertiet, yhdess\xc3\xa4 muiden Englannin protestanttien kanssa, l\xc3\xa4htiv\xc3\xa4t maanpakoon mantereelle. Palattuaan Englantiin ja hoviin he asettuivat Catherinen omistamaan Lincolnshireen. Catherine ja Richard Bertie saivat kaksi lasta, Peregrine Bertien ja Susan Bertien, jotka eliv\xc3\xa4t aikuisiksi.'